CELEX: 22020D0656
Language: sl
Date: 2020-05-05 00:00:00
Title: Sklep št. 1/2020 Odbora za carinsko sodelovanje ESA-EU z dne 5. maja 2020 o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani, zaradi upoštevanja posebnih razmer na Mauritiusu v zvezi s soljenim atunom [2020/656]

15.5.2020   
               
               
                  SL
               
               
                  Uradni list Evropske unije
               
               
                  L 152/21
               
            
         SKLEP št. 1/2020 ODBORA ZA CARINSKO SODELOVANJE ESA-EU
         z dne 5. maja 2020
         o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani, zaradi upoštevanja posebnih razmer na Mauritiusu v zvezi s soljenim atunom [2020/656]
         ODBOR ZA CARINSKO SODELOVANJE JE –
         ob upoštevanju Začasnega sporazuma o določitvi okvira za sporazum o gospodarskem partnerstvu med državami Vzhodne in Južne Afrike (v nadaljnjem besedilu: države ESA) na eni strani ter Evropsko skupnostjo in njenimi državami članicami na drugi strani ter zlasti člena 41(4) Protokola 1 k Sporazumu,
         ob upoštevanju naslednjega:
         
                     (1)
                  
                  
                     Začasni sporazum o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Začasni sporazum) se od 14. maja 2012 začasno uporablja med Unijo ter Republiko Madagaskar, Republiko Mauritius, Republiko Sejšeli in Republiko Zimbabve. Komori začasno uporabljajo Začasni sporazum od 7. februarja 2019.
                  
               
                     (2)
                  
                  
                     Protokol 1 k Začasnemu sporazumu o opredelitvi pojma „izdelki s poreklom“ in načinih upravnega sodelovanja vsebuje pravila o poreklu za uvoz izdelkov s poreklom iz držav ESA v Unijo.
                  
               
                     (3)
                  
                  
                     V skladu s členom 42(1) Protokola 1 k Začasnemu sporazumu se odstopanja od teh pravil o poreklu odobrijo, če to upravičuje razvoj obstoječe industrije v državah ESA.
                  
               
                     (4)
                  
                  
                     Odbor za carinsko sodelovanje ESA-EU je 2. oktobra 2017 sprejel Sklep št. 2/2017 (2) o odobritvi odstopanja od pravil o poreklu glede soljenega atuna, uvoženega v Unijo od 2. oktobra 2017 do 1. oktobra 2018, v skladu s členom 42(1) Protokola 1 k Začasnemu sporazumu. Vendar je bila zaradi zamude pri pridobivanju naročil uporaba kvote odstopanja nizka.
                  
               
                     (5)
                  
                  
                     Odbor za carinsko sodelovanje ESA-EU je 14. januarja 2019 sprejel Sklep št. 1/2019 (3) o odobritvi novega odstopanja od pravil o poreklu glede soljenega atuna, uvoženega v Unijo od 14. januarja 2019 do 13. januarja 2020, v skladu s členom 42(1) Protokola 1 k Začasnemu sporazumu. Vendar so finančne težave, ki so jih imeli kupci iz EU, pokazale, da je bila uporaba kvote odstopanja pod pričakovanji.
                  
               
                     (6)
                  
                  
                     Mauritius je zahteval dodatno odstopanje od pravil o poreklu za 125 ton soljenega atuna pod tarifno številko HS 0305 69, uvoženega v Unijo od marca 2020 do marca 2021, v skladu s členom 42 Protokola 1 k Začasnemu sporazumu. Mauritius v svojem zahtevku navaja, da atuna s poreklom iz Unije ali Mauritiusa ni na voljo ter da atun iz drugih afriških, karibskih in pacifiških držav ne izpolnjuje zahtev glede kakovosti in redne dobave. Zato mora Mauritius za svojo predelovalno industrijo še naprej pridobivati surovine brez porekla.
                  
               
                     (7)
                  
                  
                     Odstopanje bi prispevalo k razvoju malih in srednjih podjetij na Mauritiusu, omogočilo diverzifikacijo sektorja morske hrane na Mauritiusu in pomagalo nadaljevati njegovo delovanje s polno zmogljivostjo ter ohranilo delovna mesta. Majhne količine, ki predstavljajo manj kot 1 % vrednosti celotnega uvoza ribiških proizvodov iz poglavja 03 harmoniziranega sistema iz Mauritiusa v Unijo, in omejeno obdobje, ki se zahteva za odstopanje, ne morejo povzročiti resne škode gospodarskemu sektorju Unije ali ene ali več držav članic.
                  
               
                     (8)
                  
                  
                     Po podatkih Mauritiusa napovedana prodaja v EU za obdobje 2020/2021 znaša 125 ton. Vendar se glede na majhno uporabo odstopanj, ki so bila odobrena v preteklosti, ne zdi primerno povišati kvoto za zahtevano obdobje v primerjavi s kvoto, dodeljeno za obdobje 2019/2020. Zato bi bilo treba Mauritiusu odobriti odstopanje za 100 ton soljenega atuna za eno leto, kar bi obstoječi industriji omogočilo, da še naprej izvaža v Unijo.
                  
               
                     (9)
                  
                  
                     Izvedbena uredba Komisije (EU) 2015/2447 (4) določa pravila za upravljanje tarifnih kvot. Ta pravila bi bilo treba uporabljati pri upravljanju količine, za katero se s tem sklepom odobri odstopanje.
                  
               
                     (10)
                  
                  
                     Za zagotovitev učinkovitega spremljanja izvajanja odstopanja bi morali organi Mauritiusa Komisiji redno sporočati podrobne podatke o izdanih potrdilih o gibanju blaga EUR.1 –
                  
               SPREJEL NASLEDNJI SKLEP:
         
            Člen 1
            Z odstopanjem od Protokola 1 k Začasnemu sporazumu in v skladu s členom 42(1) navedenega protokola se soljeni atun pod tarifno številko HS 0305 69 (oznaka KN 0305 69 80), proizveden iz atuna brez porekla (barracouta) pod tarifno številko HS 0303 89, šteje kot izdelek s poreklom iz Mauritiusa v skladu s pogoji, določenimi v členih 2 do 5 tega sklepa.
         
         
            Člen 2
            Odstopanje iz člena 1 se uporablja za obdobje enega leta od datuma sprejetja tega sklepa za izdelek in količino iz Priloge k temu sklepu, ki sta deklarirana za sprostitev v prosti promet v Uniji iz Mauritiusa.
         
         
            Člen 3
            Količina iz Priloge se upravlja v skladu s členi 49 do 54 Izvedbene uredbe (EU) 2015/2447.
         
         
            Člen 4
            Carinski organi Mauritiusa izvajajo količinske preglede izvoza izdelkov iz člena 1.
            Pred koncem meseca, ki sledi posameznemu četrtletju, carinski organi Mauritiusa Komisiji prek sekretariata Odbora za carinsko sodelovanje posredujejo izjavo o količinah, za katere so bila na podlagi tega sklepa izdana potrdila o gibanju blaga EUR.1, ter zaporedne številke navedenih potrdil.
         
         
            Člen 5
            Polje 7 potrdila o gibanju blaga EUR.1, izdanega v skladu s tem sklepom, vsebuje eno od naslednjih navedb:
            
                         
                     
                     
                        „Derogation – Decision No 1/2020 of the ESA-EU Customs Cooperation Committee of 5 May 2020“;
                     
                  
                         
                     
                     
                        „Dérogation – Décision no 1/2020 du Comité de Coopération Douanière AfOA-UE du 5 mai 2020“.
                     
                  
         
            Člen 6
            
               1.   Mauritius in Unija vsak zase sprejmeta ukrepe, potrebne za izvajanje tega sklepa.
            
            
               2.   Če Unija na podlagi objektivnih informacij odkrije nepravilnosti, goljufije ali ponavljajoče se nespoštovanje obveznosti iz člena 4, lahko zahteva začasno opustitev odstopanja iz člena 1 v skladu s postopkom iz člena 22(5) in (6) Začasnega sporazuma.
            
         
         
            Člen 7
            Odstopanje iz člena 1 se lahko podaljša, če zadevna država ESA tri mesece pred iztekom tega sklepa predloži dokaz, da še vedno ne more izpolniti pogojev iz Protokola 1, skupaj z dokazi o doseženem napredku pri preprečevanju potrebe po odstopanju in jasno navedbo, koliko časa bo potrebnega za izpolnitev navedenih pogojev. Evropska unija ponovno oceni svoje stališče v Odboru za carinsko sodelovanje ESA-EU in sprejme nov sklep.
         
         
            Člen 8
            Ta sklep začne veljati 5. maja 2020.
         
         
            V Bruslju, 5. maja 2020
            
               B. SAMSON
               
                  Predstavnik držav ESA
               
               
                  v imenu držav ESA
               
            
            
               J-M. GRAVE
               
                  Evropska komisija
               
               
                  v imenu Evropske unije
               
            
         
         
            (1)  UL L 111, 24.4.2012, str. 2.
         
            (2)  Sklep št. 2/2017 Odbora za carinsko sodelovanje ESA-EU z dne 2. oktobra 2017 o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani zaradi upoštevanja posebnih razmer na Mauritiusu v zvezi s soljenim atunom (UL L 271, 20.10.2017, str. 47).
         
            (3)  Sklep št. 1/2019 Odbora za carinsko sodelovanje ESA-EU z dne 14. januarja 2019 o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani zaradi upoštevanja posebnih razmer na Mauritiusu v zvezi s soljenim atunom (UL L 32, 4.2.2019, str. 32).
         
            (4)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).
      
      
         
            PRILOGA
            
                        Zaporedna št.
                     
                     
                        Oznaka KN
                     
                     
                        Oznaka TARIC
                     
                     
                        Opis blaga
                     
                     
                        Obdobje
                     
                     
                        Neto teža (v tonah)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        atun (barracouta), soljen
                     
                     
                        5.5.2020–4.5.2021
                     
                     
                        100